  Майя Бывальцева Фото- но видеофиксаци лэсьтӥсь 170-лэсь трос огъетъёс пуктозы Удмуртиысь сюресъёс вылын 2017-тӥ арын. Сюресъёс вылын мынон-ветлонэз кышкыттэмлыко радъянъя кивалтэт ӧрилэн кенешоназ со сярысь ивортӥз элькунысь транспортъя но сюрес возёсъя министрлэн воштӥсез Юлия Башкова. Улосвыл тӧролэн но кивалтэтлэн пресс-службазы ивортэмъя, матысь кык толэзьёсы Удмуртиын быдэстозы ӵектосэз, кудӥзъя сюрес вылтӥ мынон-ветлон куронъёсты тӥямез пусйись 123 стационарной огъетъёс но интыысь интые нуллоно 50 огъетъёс пуктыны чакламын. Со ӵектос элькунлы Ижкар агломерциысь сюресъёсты азинтонъя программае пыриськыны луонлык сётоз, со улсын 130 иськем сюресъёсты тупатъяны чаклало. Озьы ик программа улсын Дэри ёросысь 9 иськем мында сюресъёсты югдытыны чакламын. Кылсярысь, Лудорвай гурт вӧзын. Со сяна, Ижкар котыртӥ ортчись сюреслэн 16-тӥ иськемаз светофор пуктыны яке ГИБДД-лэн али ужась постэз интые берытскон инты лэсьтыны луонлыкез эскеро. «Кышкыттэмлыко но ӟечлыко сюресъёс» ӵектосэ пыриськон Ижкарын но солэн 100 иськем котыраз сюресъёс вылын шудтэм учыръёслэсь лыдзэс кык арскын 50 процентлы кулэстыны, ӧжытсэ 50 процентсэ сюресъёсты эсэпъёсъя тупатыны луонлык сётоз. Кенешонын озьы ик тодмо луиз, «Волго-Вятскуправтодор» Венья гурт вӧзын тылын юбоос пуктыны дась шуыса, отын кӧня ке бадӟым шудтэм учыръёс кылдылӥзы. Со сярысь вераз огазеяськонлэн Ижкарысь ёзэтэзлэн кивалтӥсез Максим Корняев. Ӵектосэз быдэстыны луоз, югдытӥсь арбериосты пуктонэз но возёнэз Дэри ёрослэн администрациез ас вылаз басьтӥз ке. Туннэ асьмеос сюрес вылын шудтэм учыръёслэсь лыдзэс кулэстонъя эшшо бадӟымгес ужпумъёс пуктӥськомы, со планкаез уськытыны нокызьы но уг яра Удмуртиысь кивалтэтлэн тӧроез Виктор СавельевВатсаса со кылкутӥсь ёзэсъёсты школа автобусъёсын но отчы тахографъёсты но ГЛОНАСС сӧзнэтэз пуктонэн герӟаськем ужпумъёсты чакланы куриз. Кызьы ивортӥзы транспортъя но сюрес возёсъя министерствоын, али 30 «Арена» огъетъёс ужало Ижкарын, Воткаын, Глазкарын но Сарапулын. Тодэ вайытом, азьвылгес министерствоын веразы вал, фото- но видеофиксацияя выль огъетъёслэсь штрафъёс Удмуртилэн коньдэтаз вуозы шуыса. Вить арскын 5 миллиард манетлэсь трос люканы малпало, нош ӵектосэз быдэстыны 1 миллиард 650 миллион манет быдтозы. Тегъёс: Авто ВикторСавельев Удмуртия сюресъёс  